Câteva sute de motocicliști au participat la o paradă moto pe care au organizat-o la Târgu Jiu și la care au fost prezenți și zeci de craioveni, dornici de o ieșire în aer liber până în nordul Olteniei.
Totul s-a întâmplat duminică după-amiază pe străzile principale din municipiu, locul de întâlnire fiind centrul orașului – Prefectura Gorj. Aici, motocicliștii au turat motoarele la maxim, și-au prezentat unii altora cele mai noi achiziții și, cei mai mulți, au urmărit cu interes și lecțiile de prim-ajutor susținute de cadre de specialitate de la SMURD și ISU Gorj. Lecțiile sunt cu atât mai utile cu cât aproape toți motocicliștii vorbesc despre pericolele în care se află atunci când călătoresc pe două roți.
Unii dintre ei admit că sunt și motocicliști care sunt ceva „mai agresivi” atunci când merg pe șosele, dar cei mai mulți se plâng de faptul că șoferii ignoră prezența lor în trafic. Iar lista de pericole nu se oprește aici. „Cel mai mare pericol la ora actuală pentru motocicliști îl reprezintă gropile din asfalt și animalele moarte pe stradă. Nu ai cum să le eviți dacă îți apar în față din scurt. De exemplu, dacă sunt în spatele unui tir și tirul merge cu 90 km/h și viteza e de 90 km/h, eu sunt nevoit să încalc legea circulației ca să pot să îl depășesc pentru că există pericolul ca tirul să calce pe ceva și eu să nu mai apuc să frânez. Nu apuc să văd groapa sau animalul și am pierdut controlul direcției. Avem frați de-ai noștri care au sfârșit urât de tot din motive de genul ăsta. Chiar anul acesta am avut doi prieteni la Craiova care au sfârșit așa”, a explicat unul dintre motocicliști, în timp ce un altul a menționat că mersul pe două roți „e destul de periculos pentru că sunt și motocicliști un pic mai agresivi uneori, iar șoferii vorbesc la telefon sau sunt neatenți și nu îi observă, iar atunci totul e destul de riscant, trebuie să fim foarte atenți, de 2-3 ori mai mult decât atunci când ești cu mașina”.
Pericolele de pe șosea nu îi determină însă pe motocicliști să renunțe la pasiunea lor chiar și atunci când lucrează toată ziua pe două roți, cum e cazul livratorilor de comenzi la domiciliu. „Eu sunt singurul din Târgu Jiu care fac livrări de comenzi cu ajutorul motocicletei și pot să spun că în trafic e un pic mai greu pentru că ni se taie calea și nu ni se acordă prioritate. Atunci când ești pe două roți în primul rând să nu crezi niciodată că ai prioritate, chiar dacă ai prioritate să crezi că nu ai prioritate. Și al doilea îndemn tot primul ar fi, să crezi că nu ai niciodată prioritate. Dar pasiunea pentru motoare rămâne. Eu sper că și fiul meu va avea pasiunea asta atunci când va crește”, a spus bărbatul.
La paradă au participat și doamne și domnișoare, care au ieșit în evidență prin prezența lor în coloana de motocicliști. Coloana a fost deschisă de un echipaj al Poliției Rutiere care s-a deplasat, evident, pe o motocicletă, dar chiar și așa pe traseu au fost șoferi care au intrat în coloană cu mașinile, dându-și seama că trebuiau să aștepte câteva clipe până la trecerea motocicliștilor doar după ce au primit semnale acustice de la oamenii legii.
Parada s-a încheiat în apropierea Coloanei fără Sfârșit, acolo unde au fost claxoane și motoare turate la maxim pentru Ion Ivănoiu, cunoscut mai mult ca „Ivan Pedală”, decedat în februarie anul acesta la 61 de ani acasă la el, nu în vreun accident rutier. Bărbatul nu suferea de nicio afecțiune medicală și, cu toate acestea, a sfârșit mult prea devreme, prietenii săi pe două roți aducându-i acum un ultimul omagiu.
Gelu Ionescu